О б р а з л о ж е њ е

Правни основ за доношење Одлуке о управљању јавним паркиралиштима садржан је у члану 13. став 1. Закона о комуналним делатностима („Службени гласник РС“, број 88/2011, 104/2016 и 95/2018) којим је прописано да скупштина јединице локалне самоуправе одлукама прописује начин обављања комуналне делатности и члану 37. став 1. тачка 7. Статута Града Ниша („Службени лист Града Ниша“, број 88/2008,143/2016 и 18/2019) којим је прописано да Скупштина Града, у складу са законом доноси прописе и друге опште акте.

Доношењем нове Одлуке о управљању јавним паркирилиштима ускладиће се начин вршења контроле и наплате паркирања са увођењем иновативних информационо-комуникационих технологија које омогућавају да се контрола паркирања, по правилу врши електронским путем, а само изузетно и непосредно од стране контролора предузећа, што је до сада био једини начин вршења контроле. Такође плаћање услуге паркирања унапред (по започетом сату) вршиће се искључиво електронским путем, тако што корисник купује електронску паркинг карту: слањем поруке преко мобилних оператера, мобилном апликацијом за плаћање инсталираном на мобилном уређају или на одговарајућим продајним местима. Корисницима паркиралишта врши се издавање електронског налога за плаћање дневне паркинг карте (еДПК) која се плаћа накнадно, чиме се значајно унапређује досадашњи начин издавања и уручења налога за плаћање дневне карте (у случају када корисник није затечен, постављањем налога за плаћање дневне карте на ветробранском стаклу возила).

Предложеном Одлуком прописује се на нов начин обележавање јавних паркиралишта, дефинише се појам корисника паркиралишта, појамелектронске паркинг карте, електронске дневне паркинг карте (еДПК), електронског налога за плаћање еДПК, као и доступност обавештења о издатој еДПК по регистарској ознаци возила. Увођењем еДПК, пословање ЈКП "Паркинг-сервис" - Ниш, као вршиоца комуналне делатности од општег економског интереса, сходно одредби члана 2. став 4. Закона о комуналним делатностима („Службени гласник РС“, број 88/2011, 104/2016 и 95/2018) ускладиће се са чланом 82. став 2. тачка 1. Закона о заштити потрошача („Службени гласник РС“, број 88/2021) у делу који се односи на омогућавање потрошачу да се унапред упозна са свим условима коришћења услуге од општег економског интереса и те услове јавно објави, као и на изјашњавање корисника о квалитету пружања комуналних услуга, са циљем унапређења комуналне услуге паркирања.

У вези са коришћењем иновативних информационо-комуникационих технологија, постоји неопходност сарадње ЈКП "Паркинг-сервис" - Ниш и Градске управе за комуналне делатности и инспекцијске послове, нарочито Комуналне милиције као посебне организације у оквиру наведене Управе, и то у погледу међусобног обавештавања, размене информација, размене података, предузимања заједничких мера и активности и заједничког коришћења средстава, уређаја и опреме (возила са специјалном надоградњом и електронског система за очитавање и препознавање регистарских таблица путем мобилног видео надзора), које може да обезбеди ово предузеће као вршилац комуналне делатности у складу са важећим Законом о комуналној милицији,при чемукомунална милиција обавља послове и врши овлашћења у складу са важећим Законом о комуналној милицији и пружа помоћ предузећу у контроли и наплати паркирања.

Наиме, сходно одредби члана 25. Закона о комуналној милицији („Службени гласник РС“ бр. 49/2019), Комунална милиција врши аудио и видео снимање јавног места, ради обављања комунално-милицијских послова, коришћењем опреме за видео акустичке снимке и фотографисање и може користити возила комуналне милиције, са уређајима за снимање и у случајевима прописаним чланом 4. Закона о комуналној милицији, када је то од значаја за обављање послова комуналне милиције и вршиоца комуналне делатности. Одредбом члана 4. Закона о комуналној милицији, прописано је да комунална милиција, поред помоћи у извршењу, остварује сарадњу са вршиоцем комуналне делатности и у погледу међусобног обавештавања, размене информација, размене података, предузимања заједничких мера и активности и заједничког коришћења средства, уређаја и опреме које може да обезбеди вршилац комуналне делатности уз претходно прибављену сагласност министарства надлежног за систем локалне самоуправе. У случају заједничког коришћења средстава, уређаја и опреме, комунална милиција обавља послове и врши овлашћења у складу са Законом, пружа помоћ вршиоцу комуналне делатности у контроли и наплати паркирања.

Сарадњом између Комуналне милиције и ЈКП "Паркинг-сервис" - Ниш омогућиће се изузетно висока ефикасност контроле паркирања на улицама Града Ниша, како од стране Комуналне милиције у контроли непрописно паркираних возила, тако и од стране предузећа у контроли возила паркираних на општим паркиралиштима, што ће резултирати мањим бројем непрописно паркираних возила, проходнијим тротоарима за пешаке, смањењем гужви изазваних непрописно паркираним возилима, односно већом проточношћу саобраћаја, смањењем загађења животне средине, омогућавањем већег броја слободних паркинг места у зонираним подручјима, променом у култури паркирања и свести возача о прописном паркирању и одговарајућем финансијском ефекте који ће довести до повећања прихода у буџету града Ниша.

У складу са чланом 13. Закона о комуналним делатностима уведена је обавеза вршиоца комуналне делатности, ЈКП "Паркинг-сервис" – Ниш, да организује континуирано изјашњавање (најмање једном годишње) корисника комуналних услуга о квалитету пружања комуналних услуга од стране вршилаца комуналних делатности, као и поступак и овлашћења органа Града у зависности од резултата спроведеног изјашњавања.

Одредбе које се односе на назив и овлашћења Комуналне милиције на територији Града Ниша усаглашене су са новим Законом о Комуналној милицији („Службени гласник Републике Србије“, број 49/2019).

Доношење предложене Одлуке омогућиће пружање квалитетније услуге грађанима и посетиоцима Ниша у области паркирања на јавним паркиралиштима, боље одржавање комуналног реда на подручју Града Ниша, укључивањем капацитета комуналне милиције, давање доприноса подизању саобраћајне културе у граду Нишу на примерени ниво, давање доприноса изградњи и промоцији града Ниша као „паметног града“ (smart city) и већој ефикасности, ефективности и економичности пословања вршиоца комуналне делатности управљање јавним паркиралиштима.

За спровођење ове Одлуке није потребно обезбедити финансијска средства буџетом града Ниша.

На наведени нацрт Одлуке прибављено је Мишљење Градске управе за органе Града и грађанска стања, број 1095-1/2022-08 од 05.05.2022. године.

Имајући у виду наведено, Градска управа за комуналне делатности и инспекцијске послове израдила је нацрт Одлуке као у диспозитиву.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

В. Д.НАЧЕЛНИКА

Ненад Николић